Trump-sege bewys linkses se skynheiligheid (en ander ondeugde) | Maroela Media
Trump-sege bewys linkses se skynheiligheid (en ander ondeugde)
Donald Trump is skaars verkies as volgende president van die VSA en die "social justice warriors" – met ander woorde Hillary Clinton se deursnit-ondersteuner – saai totale amok in Amerikaanse stede. Dis amper soos die tipiese rouproses om van skok en ongeloof na woede te beweeg.
Terwyl pres. Barack Obama en Clinton albei toegegee het dat Trump regmatig die volgende leier van die vrye wêreld gaan word, skree hulle ondersteuners regoor die land so hard as wat hulle kan: "Not my president!" Ander verbrand poppe met oranje hare om hul afkeur te wys.
Vyftien mense is gearresteer in New York by 'n betoging naby die Trump Towers. In Kalifornië, nog 'n politiek linkse bastion in die VSA, het betogers na hartelus winkels begin plunder en voorwerpe na die polisie geslinger. 'n Betoging het een van die hoofsnelweë in Los Angeles versper. Genugtig, en hulle noem Trump roekeloos en gewelddadig.
Ander betogings het ook grootskaalse ontwrigting in Philadelphia, Boston, Seattle en San Francisco – almal bekend vir hul groot konsentrasie van linkse kiesers – veroorsaak.
Die vraag is nou net of hulle tot die laaste stadium van die rouproses, naamlik aanvaarding, gaan beweeg. Ek glo so, maar teen watter koste?
Dit is werklik vreemd hoe konserwatiewes en enige gematigde persoon (hetsy liberaal of konserwatief) altyd bereid is om die uitslag van 'n regverdige verkiesing of proses te aanvaar en aan te gaan met hul lewens, terwyl dit op enkele uitsonderings na konsekwent die linkses is wat onwettig optree teen iets wat hulle as onwettig beskou (maar wat nie werklik onwettig is nie). Dink net as Afrikaners al op plundertogte moes gaan en ander vergrype moes pleeg oor 'n president wat ons as onaanvaarbaar en rassisties jeens ons beskou het? Of prosesse wat onbillik hanteer is? Het wit mans met bakkies die strate van Lincoln, Nebraska, of Irving, Texas, ingevaar om geweld te pleeg toe Obama die eerste swart president van die land geword het?
Die probleem met linkse bewegings is dat hulle die demokrasie en regverdigheid vertolk as iets wat hulle altyd en op enige plek hulle hul sin moet gee. Indien nie, dan is enige middele geregverdig om die natuurlike orde – uiteraard volgens hul eie definisie – te herstel. Trump se oorwinning is dus volgens hulle iets onwettigs wat deur 'n laevlak-rewolusie ongedaan gemaak moet word. Hoe kon hy dan wen? Hy het mense se gevoelens seergemaak en lelike goed gesê en hy is nie so regverdig en simpatiek soos Hillary nie.
Die linkse skynheiligheid is totaal en al skreiend. Baie van ons eie politiek korrekte joernaliste in Suid-Afrika, wat politieke korrektheid as 'n saak van geloof sien, braak nou gal oor hoe onbillik alles is, hoe groot rassis Trump glo is en hoe hulle nie met die uitkoms saamstem nie. Blykbaar het die gewone mense nou verloor en alles is net onregverdig.
Dis dieselfde joernaliste wat die tirannie van die meerderheid en al sy onverkwiklike aanhangsels goedpraat en kritiek teen pres. Jacob Zuma se korrupsie en wanregering gerieflik omseil of dit selfs verdedig. Dis hulle wat Julius Malema se haatlike spraak (wat onderskei word van haatspraak) ignoreer, onderspeel en te bang is om dit te kritiseer. Dis hulle wat nooit durf waag om vergelykings tussen Trump en werklike diktators te tref nie. Dis hulle wat nie eens genoeg skeptisisme of kennis (of albei) het om tussen die gedrag van 'n kandidaat in 'n verkiesing en 'n dienende president te onderskei nie. Dis hulle wat nie wil erken nie dat gewone mense juis hierdie verkiesingsuitslag bepaal het.
Die linkses in die VSA, Suid-Afrika en elders besef nouliks of glad nie dat wat hulle tans besig is om te doen hulle diep in die tronk of in die begraafplaas sal laat beland in baie ander lande. Geen betogings word in plekke soos China en Noord-Korea toegelaat nie. In Iran en Saoedi-Arabië kan jy agter tralies beland omdat jy te gelukkig voorkom en dans. Vryheid van spraak is in wese verbode in meeste Afrika- en Midde-Oosterse state asook in Rusland. Hulle dink Trump is anti-gay, maar rep nie 'n woord oor wat in lande soos Uganda en Egipte gebeur nie.
Hulle dig nou alles wat sleg is aan Trump toe: Hy is anti-gay, anti-immigrasie en hy gaan oorloë begin. Hy het 'n vurige humeur. Hy is 'n rokjagter. Ensovoorts, ensovoorts. Eerstens het hy toegegee dat gay huwelike wet geword het en dat Amerikaners dit só moet aanvaar. Hy het nooit homofobiese uitlatings gemaak of die indruk geskep dat hy die huidige wetgewing gaan verander nie. Hy is in der waarheid pro-immigrasie, maar wettige eerder as onwettige immigrasie. As jy onwettig in die land is, hoekom het jy nog nie die prosesse gevolg om 'n burger te probeer word nie? Hy het ook geen – en ek bedoel géén – aanduiding gegee dat hy oorloë gaan begin nie. Inteendeel. As jy sy vurigheid in sommige toesprake as woede vertolk het, begaan jy groot foute. Dalk het hy 'n wispelturige en slegte humeur, maar Bill Clinton, Lyndon B. Johnson, Henry Kissinger en Richard Nixon was almal bekend daarvoor. En hulle was almal suksesvol in hul onderskeie rolle en was uiters doeltreffend. En dan die rokjagter-argument: Gaan kyk gerus na hoe Demokratiese (en dus linkse) presidente soos John F. Kennedy en Lyndon B. Johnson geleef en wat hulle oor vroue kwytgeraak het. 'n Uitstekende boek daaroor is Nigel Hamilton se American Caesers. Ek gaan nie eers uitwei daaroor nie want Maroela Media is gesinsvriendelik.
Maar volgens die linkses gaan alles vandag eindig want Trump is Amerika se volgende president! En Brittanje het ge-Brexit! Die oorgrote linkse beweging wêreldwyd (let wel, nié die klassieke liberales nie) is ondemokraties, vernielsugtig, asook ekonomies en histories ongeletterd. Hulle lewer genoeg empiriese bewyse daarvan.